Diari Oficial de la Generalitat Valenciana


Sumari del DOGV 9904, del 30-07-2024 (2024/7876)

ACORD de 16 de juliol de 2024, del Consell, relativa a l'equiparació de les condicions retributives del personal investigador del sector públic instrumental sanitari, en aplicació del Decret llei 3/2024, de 20 de març, del Consell.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9904

Data del DOGV
:   30-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7876

CVE
:   QHLF-H-7356-9187

Data del document
:   16-07-2024

Organisme emissor
:   Conselleria d'Hisenda, Economia i Administració Pública / Conselleria de Sanitat

Tipus de document
:   Acord

Anàlisi jurídica

 Descriptors 

:   * Presidència de la Generalitat
    * legislació
    * funcionari
    * remuneració del treball

Este acord tindrà efectes des del dia 1 de gener de 2024, de conformitat amb el que es disposa en l'apartat segon de l'article primer del Decret llei 3/2024, de 20 de març, del Consell.

I. Les fundacions i instituts d'investigació biomèdica formen part del Sistema Espanyol de Ciència, Tecnologia i Innovació i tenen reconegut l'estatus jurídic d'*organismes públics d'investigació de la Generalitat*, d'acord amb el preceptuat en la disposició addicional segona de la Llei 8/2018, de 20 d'abril, de modificació de la Llei 10/2014, de 29 de desembre, de Salut de la Comunitat Valenciana. Este conjunt d'entitats gestiona la investigació dels centres sanitaris i hospitals del sistema valencià de salut que, al seu torn, s'integra en la xarxa de centres del sistema nacional de salut.

II. Amb l'objectiu de dotar d'un marc jurídic estable, únic i homogeni, concorde al perfil professional del personal que gestiona la investigació sanitària pública, i en interés de la consecució d'una investigació de qualitat al servici del pacient, el Consell va aprovar el Decret Llei 3/2024, de 20 de març, de mesures urgents en matèria de categories professionals i condicions retributives del personal investigador de les fundacions i instituts d'investigació biomèdica del sector públic instrumental de la Generalitat, publicat en el DOGV de 22 de març de 2024.

III.  Este Decret Llei establix a favor del personal investigador del sector públic instrumental de la Generalitat unes condicions laborals adaptades al seu perfil específic i a les particularitats que requerix la gestió de la investigació, amb la finalitat de resoldre de manera urgent la necessitat d'homogeneïtat del conjunt del personal que exercix les seues funcions en les diferents fundacions i instituts i d'equiparar el seu règim retributiu al de les categories professionals estatutàries equivalents del sistema valencià de salut, tal com exigix l'article 85 de la citada Llei 14/2007, de 3 de juliol, d'investigació biomèdica. Tot això, amb la fi última d'impulsar a la Comunitat Valenciana una investigació de qualitat que resulte atractiva per a fomentar la captació i la retenció del talent del personal investigador que l'exercix.

IV. El mateix Decret Llei 3/2024, de 20 de març, del Consell, en el seu article segon indica que “les adequacions retributives que amb caràcter singular i excepcional i a conseqüència de l'aplicació del present decret llei resulten necessàries realitzar en cada una de les entitats afectades per a garantir l'equivalència en les condicions retributives del personal a què es referix l'article anterior seran autoritzades per acord del Consell, a proposta conjunta de les conselleries amb competències en matèria d'hisenda i sanitat, prèvia adopció dels corresponents acords per part dels òrgans estatutaris competents de cada entitat, seguint si és el cas el procediment de negociació col·lectiva que siga procedent. En este acord haurà d'identificar-se, per a cadascuna de les entitats afectades el cost de l'equivalència retributiva”.

V.  En aplicació d'este precepte, el 2 de maig de 2024, es va firmar, després del corresponent procés negociador, el conveni col·lectiu de les fundacions públiques i instituts d'investigació sanitària de la Comunitat Valenciana, el qual en la seua disposició addicional primera establix:

*“Normes d'equivalència de categories professionals*

1. Les equivalències dels llocs que integren la relació de llocs de treball de cada fundació o institut haurà de proposar-se per la persona que ostente la gerència de cada fundació o institut, requerint-se el previ estudi i anàlisi de les mateixes entre l'equip directiu de cada fundació o institut i el seu respectiu comité d'empresa. L'aprovació d'esta equivalència correspondrà al patronat de cada fundació o institut havent de comptar amb el previ vistiplau de la persona titular de la direcció general competent en matèria d'investigació.

2. L'equiparació de les categories professionals del personal de gestió de la investigació als seus equivalents estatutaris de l'àmbit sanitari en aquells supòsits en què no existisca una equivalència directa que aplicar, requerirà la prèvia negociació col·lectiva basada en atribuir als llocs objecte de negociació el nivell de funcions descrites per a cada categoria.

3. El termini màxim que tindrà els corresponents patronats per a aprovar les equivalències serà de 2 mesos des de l'entrada en vigor del present conveni”.

VI. Les diferents fundacions van negociar amb els seus respectius comités d'empresa les equivalències dels seus llocs. Estos acords van configurar una nova relació de llocs de treball que va ser presentada i aprovada pel patronat de cada entitat. Esta relació de llocs determina la massa salarial els efectes de la qual han de referir-se a l'any 2024, tal com exigix la disposició addicional segona del Decret Llei 3/2024, de 30 de març, del Consell.

Els acords adoptats en els respectius patronats, que compten tots ells amb el vistiplau de la persona titular de la Direcció General competent en matèria d'investigació, són:

– Acord del patronat de la Fundació per al Foment de la Investigació Sanitària i Biomèdica -FISABIO-, de data 26 d'abril de 2024.

– Acord del patronat de la Fundació d'Investigació Sanitària La Fe -IIS LA FE-, de data 26 d'abril de 2024.

– Acord del patronat de la Fundació per a la Investigació de l'Hospital Clínic de la Comunitat Valenciana -INCLIVA-, de data 29 d'abril de 2024.

– Acord del patronat de la Fundació de la Comunitat Valenciana per a la gestió de l'Institut d'Investigació Sanitària i Biomèdica d'Alacant -ISABIAL-, de data 26 d'abril de 2024.

Per tot l'exposat, en compliment del que es disposa en l'article segon del Decret Llei 3/2024, de 20 de març, del Consell, de mesures urgents en matèria de categories professionals i condicions retributives del personal investigador de les fundacions i instituts d'investigació biomèdica del sector públic instrumental de la Generalitat, a proposta conjunta de les conselleries amb competències en matèria d'hisenda i sanitat de conformitat amb el que es preveu a l'article 28 c) de la Llei 5/1983, de 30 de desembre, del Consell i previ informe favorable de la Direcció General de Pressupostos, de la Direcció General de Fons Europeus i Sector Públic i de la Intervenció General, prèvia deliberació del Consell, en la reunió de data 16 de juliol de 2024

ACORDA

*Primer. Autorització de les adequacions retributives del personal investigador de les fundacions i instituts d'investigació biomédica*

Autoritzar les adequacions retributives que, amb caràcter singular i excepcional, s'han acordat pel Patronat de cadascuna de les fundacions i instituts d'investigació biomèdica del sector públic instrumental de la Generalitat a través de les respectives Relacions de Llocs de Treball, aprovades prèvia negociació col·lectiva.

L'anterior garantix l'equivalència en les condicions retributives del seu personal, tot això a l'empara del que es preveu en els articles primer i segon del Decret Llei 3/2024, de 20 de març, del Consell, de mesures urgents en matèria de categories professionals i condicions retributives del personal investigador de les fundacions i instituts d'investigació biomèdica del sector públic instrumental de la Generalitat.

El cost de l'equivalència retributiva queda identificat al següent quadre:

|  |  |
| --- | --- |
| ENTITAT | COST DE L'EQUIVALÈNCIA RETRIBUTIVA DE LA RLT  per aplicació del Decret Llei 3/2024 |
| FISABIO | 334.641,96 € |
| IIS LA FE | 330.744,10 € |
| INCLIVA | 329.275,56 € |
| ISABIAL | 119.829,04 € |
| TOTAL | 2.692.181.64 € |

  

*Segon. Massa salarial exercici 2024*

D'acord amb el que es disposa en l'apartat primer d'este acord, la massa salarial de l'exercici 2024 de les Fundacions Públiques i Instituts d'Investigació Sanitària de la Comunitat Valenciana integrants del Sector Públic Instrumental de la Generalitat, d'acord amb el que es disposa en la disposició addicional segona del Decret llei 3/2024, serà la que s'establix en el següent quadre:

|  |  |
| --- | --- |
| ENTITAT | MASSA SALARIAL PER A L’EXERCICI 2024  Decret Llei 3/2024 (RLT) |
| FISABIO | 2.278.624,76 € |
| IIS LA FE | 2.262.001,35 € |
| INCLIVA | 1.016.292,66 € |
| ISABIAL | 1.013.137,19 € |
| TOTAL | 6.570.055,96 € |

  

*Tercer. Efectes*

El present acord tindrà efectes des del dia 1 de gener de 2024, de conformitat amb el que es disposa en l'apartat segon de l'article primer del Decret llei 3/2024, de 20 de març, del Consell.

*Quart. Publicació*

El present acord haurà de publicar-se en el Diari Oficial de la Generalitat Valenciana.

  

València, 16 de juliol de 2024

SUSANA CAMARERO BENÍTEZ

Consellera secretària